**Հ Ի Մ Ն Ա Վ Ո Ր Ո Ւ Մ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2006 ԹՎԱԿԱՆԻ ՀՈՒՆԻՍԻ 29-Ի N 993-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**1․ Ընթացիկ իրավիճակը և իրավական ակտի ընդունման անհրաժեշտությունը**

Ներկայումս սպանդանոցներում մորթի իրականացման գործընթացը չի նկարահանվում, որի արդյունքում վերահսկելի չի դառնում յուրաքանչյուր մորթի փաստացի կատարման փաստը։

Հայաստանի Հանրապետությունում օրենսդրության համաձայն կենդանիները ենթակա են համարակալման, իսկ սպանդանոցներում միայն համարակալված կենդանիների մորթի կազմակերպումը ևս մեկ հնարավորություն կտա ապահովել հետագծելիությունը՝ կենդանիներին տրամադրված անհատական համարների միջոցով խնդիրը հայտնաբերելու և կանխարգելելու տեսանկյունից։

Ներկա պահին Հայաստանի Հանրապետության կառավարության 2017 թվականի փետրվարի 16-ի N 142-Ն որոշմամբ սահմանված դրոշման կարգի համաձայն դրոշմվում էր միայն անասնաբուժասանիտարական փորձաքննություն իրականացնողի անունը, ազգանունը, որը հնարավորություն չի ընձեռնում լիարժեք ապահովել կենդանական ծագման մթերքի նույնականացման գործընթացը։ Սպանդանոցային ծագման մթերքի վրա N 5 ձևի անասնաբուժական վկայականի և կենդանու անհատական համարի դրոշմամբ պետական վերահսկողության ընթացքում տեղում կիրականացվի նույնականացում։

Օրենսդրության համաձայն միսը պետք է տեղափոխվի սանիտարական անձնագիր ունեցող փոխադրամիջոցով, սակայն Սննդամթերքի անվտանգության տեսչական մարմնի կողմից իրականացված ուսումնասիրության արդյունքում պարզվել է, որ սպանդանոցից, զգալի դեպքերում, սպանդի ենթարկված մթերքը տեղափոխվում է առանց սանիտարական անձնագիր ունեցող փոխադրամիջոցներուվ։ Պահանջի սահմանման արդյունքում գործընթացը կդառնա վերահսկելի։

**2**. **Առաջարկվող կարգավորման բնույթը․**

Նախագծով առաջարկվում է սպանդանոցնրում մորթի գործընթացի տեսանկարահանման համակարգի ներդրում, դրոշմման կարգավորման փոփոխության արդյունքում նույնականացման և հետագծելիության ապահովում, ինչպես նաև պետական վերահսկողության արդյունավետության բարձրացում։

**3․ Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է ՀՀ վարչապետի աշխատակազմի տեսչական մարմինների աշխատանքների համակարգման գրասենյակի և Սննդամթերքի անվտանգության տեսչական մարմնի կողմից։

**4. Ակնկալվող արդյունքը․**

Նախագծի ընդունման արդյունքում հնարավոր կլինի բարձրացնել սպանդանոցներում վերահսկողության արդյունավետությունը, որի արդյունքում հնարավոր կլինի կանոնակարգել առանց սպանդանոցային մորթի իրականացման կենդանական ծագման մթերքի իրացումը։

**5. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

Նախագիծը վերոնշյալ փաստաթղթերի հետ փոխկապակցված չէ։

 **6. Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխության մասին.**

Նախագծի ընդունման կապակցությամբ լրացուցիչ ֆինանսական միջոցների անհրաժեշտություն չկա, պետական և տեղական ինքնակառավարման մարմինների բյուջեներում ծախսերի և եկամուտների էական ավելացում և նվազեցում չի նախատեսվում:

 **7. Նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին տեղեկանք.**

Նախատեսում է ուժը կորցրած ճանաչել Հայաստանի Հանրապետության կառավարության 2017 թվականի փետրվարի 16-ի N 142-Ն որոշումը: